Mercedes-Benz W112

Το Mercedes-Benz W112, γνωστό εμπορικά ως Mercedes-Benz 300SE, ήταν ένα μεγάλο πολυτελές αυτοκίνητο της κατηγορίας F, που παρήχθη από τη γερμανική αυτοκινητοβιομηχανία Mercedes-Benz, από τον Φεβρουάριο του 1961 έως τον Ιούλιο του 1965 για το 4-πορτο σεντάν, από τον Μάρτιο του 1963 έως τον Ιούλιο του 1965 για το 4-πορτο σεντάν με μακρύτερο μεταξόνιο (300 SE lang) και από τον Φεβρουάριο του 1962 έως τον Δεκέμβριο του 1967 για τις 2-πορτες εκδόσεις κουπέ και καμπριολέ. Αντικατέστησε την σειρά W186 / W188 / W189, κοινώς Mercedes-Benz 300, και ήταν μια σειρά πολυτελείας παρόμοια με αυτή της μικρότερης σε μέγεθος σειράς W110 και της μεσαίας σε μέγεθος σειράς W111.

Μέχρι την παρουσίαση της σειράς υπερπολυτελείας W100 (γνωστής και ως Mercedes-Benz 600) στα τέλη του 1963, το W112 ήταν το ακριβότερο μοντέλο της Mercedes-Benz και η επίσημη ναυαρχίδα της εταιρείας. Διέθετε σπάνια για την τότε εποχή τεχνολογικά στοιχεία εξοπλισμού ως στάνταρ, όπως υδραυλικό τιμόνι, δισκόφρενα και στους 4 τροχούς, δερμάτινο σαλόνι με πινελιές ξύλου, καθώς και 4-τάχυτο αυτόματο κιβώτιο, αν και προσέφερε και 4-τάχυτο μηχανικό κιβώτιο κιβώτιο, ως προαιρετική επιλογή με μια έκπτωση στην τιμή πώλησης.

 Κινητήρας 

Ο μοναδικός κινητήρας του μοντέλου είχε μεταφερθεί αυτούσιος από τον προκάτοχο και ήταν ο ήδη γνωστός 3.0 λίτρων (για την ακρίβεια 2.996 cm³) 6-κύλινδρος σε σειρά (I6), βενζίνης, εξ ου και η εμπορική ονομασία Mercedes-Benz 300 SE. Ειδικότερα στο W112, αρχικά απέδιδε ισχύ 160 hp και από τον Φεβρουάριο του 1964 έφτασε τους 170 hp. Η τελική ταχύτητα ήταν στην αρχική εκδοχή ισχύος στα 180 km/h με το 4-τάχυτο μηχανικό κιβώτιο και στα 190 km/h μετά την αύξηση της ισχύος του, ενώ στα μοντέλα με το 4-τάχυτο αυτόματο κιβώτιο οι τελικές τους ταχύτητες ήταν αντίστοιχα 175 km/h και μετά την ενίσχυση του κινητήρα 185 km/h.

 Κιβώτια ταχυτήτων 

Όπως προαναφέρθηκε, η στάνταρ μετάδοση σε όλα τα W112 ήταν ένα 4-τάχυτο αυτόματο κιβώτιο, κάτι ιδιαίτερα εντυπωσιακό για την τότε εποχή, όταν σχεδόν όλα τα αυτόματα κιβώτια ήταν 3-τάχυτα και μάλιστα σε λίγες εκδόσεις κάποιων αμερικανικών μοντέλων υπήρχαν ακόμα και τότε 2-τάχυτα αυτόματα. Ωστόσο, το σεντάν προσέφερε εξ αρχής και ένα 4-τάχυτο μηχανικό κιβώτιο κιβώτιο, ως προαιρετική επιλογή με μια έκπτωση στην τιμή πώλησης, ενώ στο καμπριολέ το κιβώτιο αυτό εμφανίστηκε εξ αρχής το 1962 και στο κουπέ (που είχε κυκλοφορήσει το 1962 μαζί με το καμπριολέ) από το 1963 και στη μακρύτερη έκδοση σεντάν 300 SE lang εμφανίστηκε επίσης εξ αρχής το 1963.

Η μέση κατανάλωση κυμαινόταν από 13 έως 13,5 λίτρα ανά 100 χιλιόμετρα στα μοντέλα με το χειροκίνητο κιβώτιο και από 15 έως 15,9 λίτρα ανά 100 χιλιόμετρα στα μοντέλα με το αυτόματο κιβώτιο, νούμερα οικονομικά για τον κυβισμό του και ειδικά μάλιστα για τα στάνταρ της τότε εποχής.

 Εκδοχές αμαξώματος 

 1961–1965 : 300 SE, 4-πορτο σεντάν, η στάνταρ εκδοχή και η δημοφιλέστερη, καθώς παρήχθησαν 5.202 αντίτυπα.
 1962–1967 : 300 SE, 2-πορτο κουπέ, συνολικά 2.419 αντίτυπα κατασκευάστηκαν.
 1962–1967 : 300 SE, 2-πορτο καμπριολέ, η σπανιότερη εκδοχή, καθώς μόλις 708 αντίτυπα κατασκευάστηκαν.
 1963–1965 : 300 SE lang / long, δηλαδή μακρύ, καθώς ήταν 4-πορτο σεντάν με μακρύτερο κατά 10,0 εκατοστά μεταξόνιο. Προστέθηκε τελευταίο στην παλέτα, τον Μάρτιο του 1963, και συνολικά παρήχθησαν 1.546 αντίτυπα. Συχνά αναφέρεται λανθασμένα ως 300 SEL (όπου το L σήμαινε το ίδιο), αλλά ο όρος «SEL» χρησιμοποιήθηκε για πρώτη φορά από την Mercedes-Benz μόλις το 1966, με την εισαγωγή των διαδόχων W108 / W109.

 Αγωνιστικές επιτυχίες 

Αν και μεγάλων διαστάσεων πολυτελές αυτοκίνητο, το W112 ελάμβανε επίσημα μέρος και στα ράλλυ, μεταξύ των οποίων και στο Ράλλυ Ακρόπολις, και κέρδισε πολλά από αυτά διεθνώς.

 Βιβλιογραφία 

 Brian Long. Mercedes-Benz «Fintail» Models: The W110, W111 and W112 Series. — Crowood, 2014, p. 192. ISBN 9781847976048.
 Michael Wiedmaier, Helmut Schattenkirchner. Mercedes-Benz 300: Mythos in vier Generationen ; klassisch - modisch - funktional - kraftvoll. — WKP-Agentur für Visuelle Kommunikation, 2004. - p. 386.
 Werner Oswald. Mercedes-Benz Personenwagen 1886–1986. Motorbuch-Verlag, Stuttgart 1987, ISBN 3-613-01133-6.
 Werner Oswald. Deutsche Autos 1945–1990, Band 4 (1. ed.) - Stuttgart 2001: Motorbuch Verlag. ISBN 3-613-02131-5.
 Fred Larimer. Mercedes-Benz Buyer's Guide. - MotorBooks International, 2004, pp. 81-90. & p. 191. ISBN 9781610590754.
 Bernd S. Koehling. Mercedes-Benz, the 1960s. - Createspace Independent Pub, 2012, p. 298. ISBN 9781480034105.









 Εξωτερικοί σύνδεσμοι 
 http://www.heckflosse.nl/

W112
Κατηγορία:Αυτοκίνητα πολυτελείας
Κατηγορία:Αυτοκίνητα ράλλυ
Κατηγορία:Γερμανικά αυτοκίνητα